આજે આ લેખમાં જ્યોતિષશાસ્ત્ર અનુસાર ડોકટરોની વાત કરવાની છે. ગ્રહોનાં બળ પ્રમાણે કયા જાતકો કઈ મેડિકલ બ્રાન્ચમાં રસ ધરાવે અને ડોકટર તરીકે સફળ થઈ શકે. જાતકની કુંડળીમાં મંગળ પ્રબળ હોય તો સર્જન થઈ શકાય, કારણ મંગળ, રક્ત, શારીરિક ઈજાઓ અને તીક્ષ્ણ હથિયારોનો કારક છે. સર્જન પાસે હોય છે તેવાં હથિયારો માત્ર શરીરનાં ભાગો જ નહીં, ખીસ્સાં પણ ચીરી શકે છે. જો કુંડળીમાં ગુરુ વધુ ગુણ મેળવતો હોય તેવા જાતક કોઈ જાતની વાઢ-કાપ કે ચીર-ફાડમાં પડતો નથી. તે માત્ર કન્સલ્ટન્ટન્સી અને તે પણ મોટાભાગે બાળકોની એટલે કે પીડિયાટ્રિશિયન કે ફિઝિશિયન હોઈ શકે. ચંદ્ર પ્રબળ હોય તેવા જાતકો સારા ગાયનેકોલોજિસ્ટ થાય કારણ ચંદ્રને જન્મ જોડે નાતો છે. શુક્ર પ્રબળ હોય તો જાતક કોસ્મેટિક સર્જરી, સ્કિન કે તે પ્રકારની મેડિકલ ટ્રીટમેન્ટમાં જોડાયેલા હોય છે. વધુમાં યુરોલોજિસ્ટ કે સેક્સોલોજિસ્ટ પણ શુક્રની દેન છે. કારણ શારીરિક ગુપ્ત અવયવો કે તેને લગતી સમસ્યાઓ શુક્રનાં તાબામાં છે. શનિ પ્રબળ થતો હોય તો દાંતનાં ડોકટર તરીકે સફળ થવાય. સામાન્ય રીતે ધમકીમાં લોકો એમ કહે કે “તારા બધાં દાંત પાડી નાખીશ”. જ્યારે આ ડોકટરો વગર ધમકીએ દાંત પાડી નાખે અને ઉપરથી પૈસા આપવા પડે. શનિ હાડકાંનાં જોઈન્ટનો કારક પણ છે. આથી, હાથ-પગનાં હાડકાંનાં રીપ્લેસમેન્ટનાં નિષ્ણાત ડોકટરો પણ શનિની પ્રબળ અસરોમાં હોય છે. બુધને શરીરમાં રહેલી “નર્વ” સિસ્ટમ, કિડની, ચેતાતંત્ર, મગજ અને ટ્રાન્સપ્લાન્ટ ક્રિયા જોડે પ્રબળ લેણું છે. બુધ શરીરમાં બનતા ઈલેકટ્રોલીસિસ તત્ત્વોને પણ નિયંત્રિત કરે છે. આથી બુધ પ્રબળ હોય તેવા જાતકો નેફ્રોલોજિસ્ટ, ન્યૂરોલોજિસ્ટ, ડર્મેટોલોજિસ્ટ, એન્ડોક્રાઈન, સાઈકોલોજિસ્ટ વગેરે મેડિકલ ક્ષેત્રમાં સફળ થઈ શકે. આત્મા, ઊર્જા, રક્તકણો, ડી.એન.એ.નો કારક સૂર્ય છે. સૂર્યને આત્મા જોડે અને આત્મા ને હૃદય જોડે સંબંધ છે. હૃદય શરીરનું કેન્દ્ર છે અને સૂર્ય ગ્રહમંડળનો કેન્દ્ર ગ્રહ છે માટે જાતક વિશાળ હૃદયનો ન હોય તો પણ કાર્ડીયોલોજિસ્ટ બની શકે, તેમજ સૂર્ય હાડકાંઓનો પણ કારક હોવાથી કુંડળીમાં રહેલો પ્રબળ સૂર્ય જાતકને ઓર્થોપેડિક ડોકટર તરીકે સફળતા અપાવે. આ સાથે રાહુ-કેતુ ભળે તો ઓન્કોલોજિસ્ટ કે સ્પેશિયલ સર્જરી માટેનાં નિષ્ણાત ડોકટર થઈ શકાય.